Dobiégł kùńca trzëlatny cykel w dzejanim Zrzeszeniô. Na Zjezdze Delegatów òbtaksowóné òstałë doprzińdzenia XVIII kadencji, naznaczoné nié sklëniącyma zwënégama, ale mrówkòwą òrganiczną robòtą, nôpiartim zgrôwanim, krok pò krokù, do przódkù. Nie zapòwiôdô sã téż niżódnô rewòlucjô, w nym samim czerënkù zmierzac mdze nowô Przédnô Radzëzna. Impònujący, bò jaż 70-personowi skłôd tegò cała òstôł pòwôżno òdmłodzony. Czëtającë nôzwëska, mòże rzec: weteranowie òdchôdają, jich môl zajimô nowô generacjô dzejarzów, chtërnëch prowadzy welowóny zôs przédnik Łukôsz Grzãdzëcczi. Nót je żëczëc wëbrónémù na pòstãpné trzëlaté kaszëbsczémù parlamentowi i (za)rządowi ùdałégò dzejaniô.